Butan milli muzeyi

Butan milli muzeyi (, ) — Butan Krallığının qərbində yerləşən Paro dzonqxaqında mədəniyyət muzeyi.

Muzey Butan incəsənətinin ən yaxşı nümunələrini nümayiş etdirmək üçün təsis edilmişdir. Bunlara bürüncdən hazırlanmış heykəllər və rəsm əsərləri də daxildir. Muzeyin ətrafında ekstensiv kolleksiyaları nümayiş etdirmək üçün qalereyalar tikilmişdir.

Hal-hazırda milli muzeydə Butan incəsənətinin 3 mindən çox nümunəsi var. Bu nümunələr Butanın 1,500 illik mədəni irsini əhatə edir.

 Tarix və memarlıq 
Milli muzey 1968-ci ildə Butanın üçüncü kralı Cinqme Dorci Vançukun əmri ilə bərpa edilmiş Ta-dzonq adlı tarixi bir keşikçi qülləsinin binasında təsis edilmişdir. Bu dzonq 1641-ci ildə Rinpunq-dzonq adlı bir buddist monastırının şimal hissəsini müdafiə etmək üçün tikilmişdi. 2014-cü ildə muzeydə yenidən abadlaşdırma işləri başlamışdır. 2018-ci ildə muzeydəki elektrikləşdirmə işləri sona çatmışdır.

Dairə formasında tikilən muzeyin yeddi mərtəbəsi var.

 Eksponatlar 
Muzeydə çoxlu buddist ibadətgahları və iki qurbangah var. Bunlar dindar ziyarətçilər üçün böyük əhəmiyyət daşıyırlar.

Muzeyin birinci mərtəbəsində qədim soyuq silahın, bürüncdən hazırlanmış qabların ekspozisiyası var. Muzeyin ikinci mərtəbəsində bambudan hazırlanmış konteynerlərin və kənd təsərrüfatı alətlərinin ekspozisiyası var. Muzeyin üçüncü mərtəbəsi buddist dini mərasimləri və buddizm tarixi mövzusuna həsr olunmuşdur. Muzeyin dördüncü mərtəbəsində iki dənə ekspozisiya var. Onlardan birincisi Butanda gündəlik həyat barədə etnoqrafik ekspozisiya var. Bu etnoqrafik ekspozisiyada qablar, geyimlər və bəzək əşyaları var. Həmin mərtəbədə yerləşən digər ekspozisiya ölkəni birləşdirən Şabdrunq Nqavanq Namqyala (1594–1651) həsr olunmuşdur. 

Muzeyin beşinci mərtəbəsində Butanın qədim tarixinə, kostyumlarına, dini mərasimlərinə, soyuq silahlarına və əlyazmalarına həsr olunmuş ekspozisiya var. Həmin mərtəbədə buddizmdə müqəddəs şəxs hesab edilən Pema Linqpaya həsr olunmuş bir hissə də var. Muzeyin altıncı mərtəbəsi orta əsrlərə (XI–XV əsrlər) həsr olunub. Burada buddist dini mərasimlərinə dair əşyalar – txanqkalar, bürüncdən hazırlanmış heykəlciklər, naxışlı əşyalar və ibadətgahlar var. Muzeyin yeddinci mərtəbəsində filateliya şöbəsi, dzonqların şəkilləri, txanqkalardan ibarət qurbangah və Çoqşinq kainat mandalası var.

 İstinadlar 

 Xarici keçidlər 


Kateqoriya:Butan muzeyləri
Kateqoriya:Butan dzonqları
Kateqoriya:Milli muzeylər
Kateqoriya:1641-ci ildə yarananlar
Kateqoriya:1968-ci ildə yaradılmış muzeylər